Pjü tꞌücꞌ tjalá na,
Jesús jis tjijyüꞌta jupj discipulopan jis la winin yupj jis barco moꞌó.
ꞌÜsǘ naꞌaj poꞌó sin tjejyama,
jupj quelel jámatsja ntꞌa.
Jesús jostsja yupj mwalá ca mal jupj lal,
jupj la pꞌa wa sin tjejyama nas.
Mpes tjil yupj.
Pjü sin tjejyama na,
neven poꞌó tjemey jupj jusapj,
Dios lal la veles.
Püste tepyala na,
jusapj jáꞌasatsja jupj.
Jupj discipulopan pajal campa játjatsja ꞌüsǘ casaꞌá.
Barco moꞌo játjatsja yupj custjay.
Malala jis tepyala,
ne ma polel jiltsja yupj.
ꞌÜsǘ pajal lo pjetsꞌepjetsꞌe.
Pajal yümücj po yácatsja barco poꞌó.
Lüpjǘ püné jis wala séjetsja,
ne nin.
Pǘstetsja custjay.
Nasa quelel jyawca na,
Jesús tjacꞌ yupj ntꞌa.
ꞌÜsǘ casá wínetsja jupj.
Discipulopan jus tjunuc na,
lacj tjeyapj pajal.
Tjunuc ꞌüsǘ casá tjuwine pꞌin.
Ma salejeptsja Jesús jupj.
—Tepeꞌe cjües wine —tjowelepj yupj.
La tupuyupj yupj,
lacj tjeyapj mpes.
Len̈ way Jesús tjevele yupj jis lal:
—ꞌÜcj nujisas tꞌas.
Napj ne pꞌin winis.
Po ma locj tjeyá nun.
Pedro tjevele jupj lal:
—Nejepa,
ne jim pꞌiyá,
tjevele napj ca mis ꞌüsǘ casá.
—Was jipj —tjevele Jesús.
Mpes Pedro palá tjacꞌ barco mpe.
ꞌÜsüs casá wínetsja Jesús ntꞌa.
Jupj sin nin lecj tjeyá jupj,
Pedrú.
Tjinyuca pajal yümücj jas tjelyapjünǘ lüpjüs,
mpes lecj tjeyá jupj.
Nasa ꞌüsǘ pwila quelel jámatsja.
—Nejepa,
ncapj tjepꞌyaꞌsa —tjevele jupj.
Len̈ way Jesús jupj mos ntjüiꞌle.
Jas tjijyünsa.
—Tsjicj way pꞌin pyon jipj napj lal —tjevele Jesús Pedro lal—.
¿Tsjan mpes ma pyon jipj napj ꞌücj nin lejay jipj mpes?
—tjevele.
Manas wama tjil barco moꞌó.
Barco wama tjil na,
lüpjǘ ꞌütꞌün nasa tepyala.
Barco moꞌo tjatjá yólatsja pajal püné Jesús,
jupj ꞌüsüs la tjiji mpes.
Palá nipiꞌtjin̈ Jesús wolapꞌaꞌá.
Tjowelepj:
—Tꞌücꞌ way jipj Dios Jatjam.
ꞌÜsǘ naꞌaj poꞌó neꞌas tjil.
Genesaret lotsja neꞌaj,
yupj tjil ntꞌa.
Niyom neꞌaj tapatjá neꞌas tjunuc Jesús.
Mpes pjü jis wala tjowelepj neꞌaj way pꞌin tapatjá.
Tjowelepj Jesús tjacꞌ.
Mpes yupj tucuman pjü malala jisas neꞌaj way pꞌin tapatja sin popé.
Topon Jesús ꞌücj si ꞌüꞌsa liji.
Pajal la tjomon Jesús lal jupj ca jis maꞌayas malala jisas po la ꞌotj jupj jas quip la ntꞌa.
Quelel po la ꞌotsja jupj jas quip la ntꞌa la pꞌin,
jis la ꞌüꞌsüs.
Pjü way jas quip po la tjoꞌotj,
pjü way jis tjiꞌyüꞌsa yupj.